b"\n_START_ARTICLE_\nWerner von Langsdorff\n_START_SECTION_\nLiv og karriere\n_START_PARAGRAPH_\nLangsdorff var ud af en tysk officersfamilie og meldte sig i 1917 frivilligt til krigstjeneste for at undg\xc3\xa5 bortvisning fra gymnasiet, efter nogen uoverensstemmelser._NEWLINE_Ved vestfronten tjente han som fanejunker ved en ammunitions-kolonne til artilleriet og blev s\xc3\xa5ret._NEWLINE_Efterf\xc3\xb8lgende kom han som l\xc3\xb8jtnant til en flyvertrup og dekoreredes med Jernkorset, men n\xc3\xa5ede f\xc3\xb8rst efter krigens afslutning at f\xc3\xa5 pilot-uddannelsen._NEWLINE_Efter afsluttet studentereksamen begyndte Langsdorff i 1919 at studere til maskiningeni\xc3\xb8r ved Technische Hochschule Darmstadt og specialiserede sig indenfor flyveteknik ved i 1923 at fuldf\xc3\xb8re diplomuddannelsen med opgaven 'Teknisk-videnskabelige betragtninger om kommerciel flytrafik'._NEWLINE_Dr.-Ing. Langsdorff udgav 1923 sin f\xc3\xb8rste bog om sv\xc3\xa6veflyvning og var \xc3\xa5ret efter medstifter af sv\xc3\xa6veflyverklubben Akaflieg i Darmstadt._NEWLINE_Langsdorff giftede sig i 1922 med Dagmar Berg (1895-), datter af ingeni\xc3\xb8r Johann M. Berg fra Wenden/Livland, og hun var hans ligesindede i frikorpsene og som medlem af SA og NSDAP, hvor han blev Reichsredner og Alter K\xc3\xa4mpfer._NEWLINE_Efter studier om Volkswirtschaft i Frankfurt am Main ern\xc3\xa6rede han sig som r\xc3\xa5dgivende ingeni\xc3\xb8r og testpilot._NEWLINE_I 1926 begyndte han at afholde forel\xc3\xa6sninger i Riga om flyteknik, men p\xc3\xa5drog sig ved et flystyrt i 1928 varige sv\xc3\xa6re skader._NEWLINE_Ingeni\xc3\xb8r Langsdorff udgav adskillige \xc3\xa5rb\xc3\xb8ger og h\xc3\xa5ndb\xc3\xb8ger om luftfart, foruden andre fagb\xc3\xb8ger om emnet, og fik derved stor indflydelse p\xc3\xa5 udviklingen af tyske fly, men f\xc3\xb8rst 1936 blev han med s\xc3\xa6rlig tilladelse igen testpilot, samme \xc3\xa5r som han opn\xc3\xa5ede habilitation som professor indenfor flyteknik og luftfartsv\xc3\xa6sen p\xc3\xa5 T.H. Karlsruhe._NEWLINE_I 1939 indkaldtes Langsdorff som flyver ved en jagereskadrille og kom dern\xc3\xa6st til en forskningsafdeling under Reichsluftfahrtministerium, men overflyttedes i 1940 efter eget \xc3\xb8nske til en kampeskadrille._NEWLINE_Som pilot i en opklaringsenhed d\xc3\xb8de han 3. juli 1940 ud for Skotlands kyst, da hans fly styrtede i Nords\xc3\xb8en.\n_START_SECTION_\nForfatterskab\n_START_PARAGRAPH_\nLangsdorff blev en af det Tredje Rige mest l\xc3\xa6ste forfattere._NEWLINE_Fra 1930 udgav han under pseudonymet Thor Goote fort\xc3\xa6llinger og romaner, hvoraf mest kendt er hans autobiografisk pr\xc3\xa6gede romantrilogi Wir fahren den Tod, Wir tragen das Leben og Die Fahne hoch!, som er en forherligelse af frontgejsten fra 1. verdenskrig og hvori beskrives en ung krigsfrivilligs vej fra skyttegravs-sammenhold til frikorpskamp og aktivt engagement i NSDAP._NEWLINE_Sidstn\xc3\xa6vnte bog er ogs\xc3\xa5 originaltitlen til nationalsocialisternes Horst-Wessel-Lied og har t\xc3\xa6tte b\xc3\xa5nd til Hitlers Machtergreifung._NEWLINE_B\xc3\xb8gerne har et ukompliceret sprogbrug, men er st\xc3\xa6rkt pr\xc3\xa6get af antisemitisme, hvorfor de efter 2. verdenskrig kom p\xc3\xa5 Liste der auszusondernden Literatur og dermed forbudt i DDR. _NEWLINE_I Vesttyskland blev genoptryk af hans b\xc3\xb8ger ogs\xc3\xa5 forbudt._NEWLINE_Langsdorff/Goote skrev flere meget personlige historiske v\xc3\xa6rker ud fra talrige interviews med overlevende officerer og officers-enker fra 1. verdenskrig, hvoraf b\xc3\xb8r fremh\xc3\xa6ves Peter Strasser. Der F.d.L., F\xc3\xbchrer der Luftschiffe, som beskriver den Kaiserliche Marines luftskibsfl\xc3\xa5des \xc3\xb8verste chef og livet i hans hovedkvarter f\xc3\xb8r og under krigen."